Qorako‘l tumani olimpiya va milliy sport turlari bo‘yicha davlat ixtisoslashtirilgan maktab-internatini tashkil etish to‘g‘risida

Sportning olimpiya va milliy turlarini yanada rivojlantirish hamda mamlakat milliy terma jamoalarining ishonchli zaxiralarini shakllantirish maqsadida Vazirlar Mahkamasi qaror qiladi:
 1. Buxoro viloyati hokimligi hamda O‘zbekiston Respublikasi Jismoniy tarbiya va sport vazirligining Buxoro viloyati Qorako‘l tumani olimpiya va milliy sport turlari bo‘yicha davlat ixtisoslashtirilgan maktab-internatini (keyingi o‘rinlarda maktab-internat deb ataladi) tashkil etish to‘g‘risidagi taklifiga rozilik berilsin.
 2. Belgilab qo‘yilsinki:
 maktab-internat o‘z faoliyatini Vazirlar Mahkamasining “Sport turlari bo‘yicha ixtisoslashtirilgan davlat maktab-internatlari faoliyatini takomillashtirish to‘g‘risida” 2018-yil 2-iyundagi 410-son qarori asosida amalga oshiruvchi olimpiya va milliy sport turlari bo‘yicha davlat ixtisoslashtirilgan maktab-internati hisoblanadi;
 maktab-internatga o‘quvchilarni qabul qilish 2019/2020 o‘quv yilidan 5-sinfdan boshlab tashkil etiladi.
 3. Maktab-internatning asosiy vazifalari etib quyidagilar belgilansin:
 olimpiya va milliy sport turlari bo‘yicha yangi ilmiy-metodik tavsiyalar va yutuqlar asosida sport zaxiralarini, terma jamoalarga yuqori mahoratli sportchilarni tayyorlash;
 davlat ta’lim standartlari, o‘quv reja va dasturlari talablari asosida o‘quvchilarning ta’lim tayyorgarligini ta’minlash;
 zarur hollarda olimpiya sport turlari bo‘yicha xorijiy trenyerlar va mutaxassislarni taklif qilgan holda ilg‘or ilmiy-metodik tavsiyalar asosida yosh sportchilarni tayyorlash borasida o‘quv-mashq jarayonlarini yuqori darajada tashkil etish;
 o‘quvchilarning jismoniy tayyorgarligi va texnik-taktik ko‘nikmalarini takomillashtirish, professional fazilatlarini rivojlantirish, shuningdek sportni rivojlantirish xalqaro talablariga muvofiq holda O‘zbekiston milliy terma jamoalari zaxirasini tayyorlash darajasini oshirish;
 o‘quvchi-sportchilar va trenyerlar tarkibining professional mahoratini oshirish uchun xorijiy sport maktablari va klublari bilan tajriba almashish bo‘yicha hamkorlikni kengaytirish.
 4. Buxoro viloyati hokimligi Qorako‘l tumani olimpiya va milliy sport turlari bo‘yicha davlat ixtisoslashtirilgan maktab-internatini Buxoro viloyati, Qorako‘l tumani, “Tojikent” MFY, Tojikent qishlog‘ida joylashgan Buxoro viloyati bolalar-o‘smirlar futbol akademiyasining bo‘sh turgan bino va inshootlariga operativ boshqaruv huquqi asosida joylashtirish choralarini ko‘rsin.
 5. O‘zbekiston Respublikasi Jismoniy tarbiya va sport vazirligi:
 bir oy muddatda maktab-internatning ustavi tasdiqlanishi, shuningdek, uning belgilangan tartibda davlat ro‘yxatidan o‘tkazilishi;
 maktab-internatni zamonaviy pedagogik texnologiyalarini egallagan malakali pedagog kadrlar hamda trenyerlar bilan to‘ldirish yuzasidan zarur choralarni ko‘rsin.
 6. O‘zbekiston Respublikasi Jismoniy tarbiya va sport vazirligi Investitsiyalar va tashqi savdo vazirligi hamda Buxoro viloyati hokimligi bilan birgalikda 2020 — 2025-yillar uchun O‘zbekiston Respublikasining rivojlanish davlat dasturlari doirasida maktab-internatning bino va inshootlarini bosqichma-bosqich rekonstruksiya qilish, mukammal ta’mirlash va jihozlash ishlarini amalga oshirilishini ta’minlasin.
 7. O‘zbekiston Respublikasi Moliya vazirligi mazkur qaror talablaridan kelib chiqqan holda, 2019-yilda maktab-internatni ta’minlash xarajatlari uchun “Ta’lim” sohasiga ajratilgan mablag‘lar doirasida ajratilishini ta’minlasin, 2020-yildan boshlab esa har yili zarur budjet mablag‘larini O‘zbekiston Respublikasi Davlat budjeti parametrlarida nazarda tutsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov hamda O‘zbekiston Respublikasi jismoniy tarbiya va sport vaziri D.X. Nabiyev zimmasiga yuklansin.